ร้านอาหารเล็ก ๆ ร้านนี้ เปิดมาได้ประมาณ 4 ปีแล้ว พร้อมกับชื่อที่ฟังดูคุ้นหู้อย่าง "รออยู่ตรงนี้" ที่หยิบเอาชื่อเพลงฮิตของเจ้าของร้านอย่าง กานต์ วง HUM มาใช้ 

เรื่องของอาหารเนี่ย มีให้เลือกเยอะเลยครับ ชอบแบบไหนเลือกตามใจเลย ส่วนเมนูฮิตที่ใครมาก็ต้องสั่งเนี่ย หลัก ๆ เลยก็จะเป็น ไม่ใช่แกงส้มชะอมไข่ เมนูชื่อแปลก ชวนสงสัย ว่ามันไม่ใช่ยังไง สั่งมาถึงเข้าใจก็เพราะ ทางร้านใช่ ไข่เจียวชะอม มาหั่นเป็นชิ้นใหญ่ ๆ เสิร์ฟมาในจานพร้อมกับ น้ำแกงส้มที่เข้มข้น ถือว่าเด็ดครับ! 

ไข่ตุ๋นรออยู่ตรงนี้ เมนูนี้จะเป็นรสชาติเบา ๆ ตามสไตล์ไข่ตุ๋น ด้านล่างเป็นหมูสับ ด้านบนเป็นกุ้ง แม้ดูเหมือนจะไม่มีอะไรพิเศษ แต่รสชาติมันช่างกลมกล่อมจริง ๆ สมแล้วที่ใคร ๆ ก็ชื่นชอบ

ผัดเนื้อเหงื่อตก ตัวนี้ก็เหมาะกับคนที่ชอบกินเนื้อ และ ชอบรสจัดครับ เพราะความเผ็ดร้อนเนี่ยทำเอาเหงื่อตกสมชื่อเลยจริง ๆ 

ปิดท้ายวันนี้ด้วย ซุปเปอร์ตีนไก่ น้ำซุปเปอร์รสเด็ดชนิดที่ว่าซดแล้วต้องอุทานว่า...เด้าลิ้น! คือครบอะ ทั้งความเผ็ด ความเปรี้ยว ความกลมกล่อม ทุกอย่างครบ ตีนไก่ก็เปื่อยกำลังดี ดูดทีหลุดมาทั้งยวง คอซุปเปอร์ไม่ควรพลาดครับบอกเลย!